**ELŐTERJESZTÉS**

**Szombathely Megyei Jogú Város Közgyűlésének 2024. október 22-i ülésére**

**Javaslat a JUSTNature projekttel kapcsolatos döntés meghozatalára**

Szombathely Megyei Jogú Város Városstratégiai, Idegenforgalmi és Sport Bizottsága a 134/2020. (VIII.13.) VISB. sz. határozatával támogatta a JUSTNature pályázat benyújtását a Horizont 2020 kutatási program felhívására. A pályázat támogatást nyert, majd a projekt megvalósítása megkezdődött 2021. szeptember 1-jén.

A projekt széles körű tudományos és gyakorlati együttműködést kíván meg a 20 partnertől, amelyek 6 ország 7 városában járulnak hozzá a partnervárosok levegőszennyezésének csökkentéséhez, zöldfelületek minőségének javításához és a lakosság szemléletformálásához azzal, hogy bevonásra kerülnek a fejlesztésekkel kapcsolatos előkészítő munkába, valamint a későbbi fenntartásba. A projekt kutatással foglalkozó partnerei ezzel párhuzamosan tudományos vizsgálatokat végeznek természet- és társadalomtudományi irányban egyaránt.

A szombathelyi projektrész fizikailag két helyszínen, a Dési Huber István Általános Iskola udvarán, valamint a Hunyadi úton a bevásárlóközpont és a Jézus Szíve templom közötti zöld területen valósul meg. Mindkét helyszínre vonatkozóan lakossági bevonással történt meg az átalakulás tervezése: workshopokon gyűjtöttük be az iskolások, a közelben lakók, a szakmailag érintett hatóságok és más érdeklődők véleményeit, észrevételeit. Ezeket figyelembe véve tervezték meg tájépítészek az iskolaudvar felújítását, valamint a park átalakítását, vonzóbbá tételét.

A Szombathelyi Parkfenntartási Kft. kivitelezésében az iskolaudvar a 2024. szeptember 2-i tanévnyitón készen várta a diákokat a zöldfallal, a betonborítás helyére elhelyezett óriáslócával és árnyékoló fákkal, árnyéktűrő növényekkel, sövénylabirintussal és levendulasorral, valamint 4 magaságyással, amiket két szakkör fog használni várhatóan gyógy- és fűszernövény-termesztésre.

A Hunyadi úti Százhold park 2024. október 26-ra készül el. Itt Gyöngyös-parti kiülők, sétány, tanösvény, fitneszközök, természetes játszóelemek, ivókút, hagymás virágok, kísérleti Miyawaki-erdő és egy egyszerű színpad várják a környék lakóit, hogy kedvük szerint használják az egyes elemeket, alakítsák ki használati szokásaikat. A parkban lehetséges lesz a kutyasétáltatás is, de csak pórázon, a patakparti ösvényen.

A park egyik innovatív elemének, a Miyawaki-erdőnek az ültetésébe bevontuk a JUSTNature projekt másik magyar partnerét, a budapesti ABUD Mérnökirodát, hogy együttműködésünket ily módon fizikai formába öltsük. A 2024. október 25-re tervezett közös ültetés egyben a park sajtónyilvános bemutatása és átadása is lesz a város lakói részére.

Mivel a JUSTNature egy kutatási projekt, szükséges volt olyan eszközök megvásárlása és installálása is, amelyek hozzájárulnak a kutatásokat végző partnerek munkájához, és az adatalapú állapot- és változásfelmérést és döntéshozatalt támogatják. Ennek érdekében mindkét projekthelyszínen felállításra került egy-egy modern, megbízhatóan működő, napelemes szenzorállomás, amelyek IOT hálózaton 15 percenként továbbítják a mért levegőminőségi és időjárási adatokat. Az adatok tárolása az Antenna Hungária Zrt-nél történik, nyilvános elérésük pedig a zoldhullam.szombathely.hu/hu/helyi-meresi-adatok oldalon lehetséges.

Szintén a projekt adott lehetőséget arra, hogy forgalomszámláló eszközöket szerezzünk be és állítsunk munkába. A Telraam mérőeszközök beltéri, ablakon elhelyezhető eszközök, amelyek könnyen áthelyezhetők, így igény esetén azonnali mérést és adatszolgáltatást tudnak nyújtani a város csaknem tetszőleges pontjain. Az adatokat vizuálisan a [Telraam](https://telraam.net/en#15/47.2180/16.6262) térképes oldala jeleníti meg, a pontos adatok a https://telraam.net/#14/47.2320/16.6212 oldalon tekinthetők meg.

A szenzorállomás és a forgalomszámláló eszközök működtetésének éves becsült költsége 2 millió Ft, amit 2026. március 1-től szükséges az önkormányzat költségvetésében biztosítani.

Szintén a projekt tette lehetővé Szombathely úgynevezett digitális ikervárosa („digital twin”) egyes rétegeinek kifejlesztését. A digital twin egy digitális térkép, amely különböző rétegekben adatalapú tervezést és döntéshozatalt tesz lehetővé. A rétegek megjelenítik a város életének bármely szegmensét: pl. közművezetékeket és -kapacitásokat, csapadékvíz-elvezetést, utakat és kapacitásokat, hőmérsékletet és árnyékolási lehetőségeket, a város növényállományát stb. A projekt Szombathely vonatkozásában a két fejlesztési helyszín térképét hozta létre a növényállománnyal és árnyékolással.

A digital twin elérhető itt: https://icim.iesve.com/IESICLProjects/#/metrics-viewer/fe5b3b3c-3c65-4f43-a3ae-2acac8ad060d.

A projekt által finanszírozott informatikai eszközök jelentősen hozzájárulnak a város működése lényeges szegmenseivel kapcsolatos adatok méréséhez, gyűjtéséhez, és a kapcsolódó döntéshozatal támogatásához. A fenntartásuk, esetleges továbbfejlesztésük a projekt 2026. februári befejezését követően azonban nem megoldott. Javaslom a Tisztelt Közgyűlésnek, hogy a projekt zárását követően gondoskodjon a szenzorok működésének fenntartásáról, valamint kérje fel a polgármestert, hogy vizsgálja meg a digitális ikerváros modell továbbfejlesztésének lehetőségét és annak becsült költségét, és ennek eredményét terjessze a Közgyűlés elé.

Kérem a Tisztelt Közgyűlést, hogy az előterjesztésben foglaltakat megtárgyalni, és a határozati javaslatot elfogadni szíveskedjék.

**Szombathely, 2024. október 11.**

**/: Dr. Nemény András :/**

**HATÁROZATI JAVASLAT**

**….…./2024. (X. 22.) Kgy. számú határozat**

Szombathely Megyei Jogú Város Közgyűlése a „Javaslat a JUSTNature projekttel kapcsolatos döntés meghozatalára” című előterjesztést megtárgyalta, és a következő döntéseket hozza:

1. A Közgyűlés elfogadja a JUSTNature projekt előrehaladásáról szóló beszámolót.
2. A Közgyűlés egyetért a projektben beszerzett szenzorállomások és szenzorok további működtetésével, és 2026. évtől biztosítja az éves költségvetésében az ehhez szükséges összeget.
3. A Közgyűlés felkéri a polgármestert, hogy vizsgálja meg a digitális ikerváros modell továbbfejlesztésének lehetőségét, annak becsült költségét, és ennek eredményét terjessze a Közgyűlés elé.

**Felelős:** Dr. Nemény András polgármester

Dr. Horváth Attila alpolgármester

Németh Ákos bizottsági elnök

Dr. Károlyi Ákos jegyző

(A végrehajtásért:

dr. Gyuráczné dr. Speier Anikó, a Városüzemeltetési és Városfejlesztési Osztály vezetője

Stéger Gábor, a Közgazdasági és Adó Osztály vezetője

Desits Zoltán, az Informatikai Iroda vezetője)

**Határidő:** 1. azonnal

2. 2026. febr. 28.

3. 2025. december 31.